‘กองทุน’ยิ้มดอกเบี้ยต่ำธุรกิจพุ่ง16%
สมาคม บลจ.เผยกองทุนรวมฉลุยโต 16% เดินหน้ากระตุ้นนักลงทุนมองผลดำเนินงานกองทุนมากกว่าของแถม
28 ก.ย. 2555

สมาคม บลจ.เผยกองทุนรวมฉลุยโต 16% เดินหน้ากระตุ้นนักลงทุนมองผลดำเนินงานกองทุนมากกว่าของแถม 
นายสถาปนะ เลี้ยวประไพ ประธานเจ้าหน้าที่บริหาร สมาคมบริษัทจัดการลงทุน (บลจ.) เปิดเผยว่า ปีนี้ธุรกิจกองทุนรวมเติบโตค่อนข้างดี โดยตั้งแต่ต้นปีจนถึงวันที่ 21 ก.ย. 2555 มีสินทรัพย์รวม 2.42 ล้านล้านบาท เพิ่มขึ้น 16.35% จากสิ้นปีที่ผ่านมาอยู่ที่ 2.08 ล้านล้านบาท โดยส่วนใหญ่ยังเติบโตจากกองทุนตราสารหนี้ โดยเฉพาะอัตราดอกเบี้ยซึ่งยังอยู่ระดับต่ำและธนาคารไม่ได้แข่งขันดึงเงินฝาก
สำหรับกองทุนหุ้นทั่วไปไม่ค่อยเติบโตมากนักต่างจากกองทุนรวมหุ้นระยะยาว (LTF) ที่ยังเติบโตอยู่ โดยเฉพาะในช่วงปลายปีที่จะมีเม็ดเงินเข้ามาซื้อลงทุนจำนวนมาก อย่างไรก็ตาม สมาคมอยากให้นักลงทุนหันมามองเรื่องผลตอบแทนจากการลงทุนควบคู่กัน เพราะสิทธิประโยชน์ทางภาษีของกองทุน LTF จะหมดลงในปี 2559 ซึ่งยังไม่ได้คำตอบว่าจะต่อหรือไม่
ปัจจุบันฐานผู้ลงทุนของกองทุนรวมมีประมาณ 2.5 ล้านบัญชี ใกล้เคียงกับตัวเลขของฐานผู้เสียเงินได้ที่มีประมาณ 2 ล้านกว่าบัญชี เป็นโจทย์ที่สมาคมต้องเน้นขยายฐานผู้ลงทุนให้กว้างขึ้น 
สำหรับการหารือเรื่องการลดสัดส่วนการแจกของแถมของ บลจ.นั้น ขณะนี้ยังไม่มีข้อสรุป แต่ในเบื้องต้นอาจจะลดจาก 2% ของเงินลงทุน เหลือ 0.2% ในส่วนของการใช้บัตรเครดิตยังให้ใช้ได้ แต่ใช้เพื่อรูดซื้อโดยไม่มีการผ่อนหรือเอาไปจับรางวัลอื่น